Kjempetuja

Kjempetuja (Thuja plicata) er en av to arter av tujaslekten som vokser i Nord-Amerika. Den er også spredt i Norge. I USA kalles den «Western Redcedar». Arten er giftig.

Arten blir 40-60 meter høy og kjegleformet, og er tettgreinet med tett dekkende bladverk. Greinene brer seg ut vannrett, i ett plan. Skuddene er flate, og bladene skjellaktige. Bladene er 3 mm lange, blankt grønne på oversiden og gråhvite eller blåhvite under med grønn kant. De ligger tett inntil kvistene. 

Konglene er ganske store, opp til 2 cm lange. Ofte er det tre par med fertile (frøbærende) kongleskjell. Barken er rødbrun, grov og furet, og løsner i langsgående strimler. Stammen er ofte svært tykk nederst. Den er også normalt svært forgrenet med store, massive gaffeldelinger av stammen langt nede ved bakken.

Et viktig kjennetegn mot andre tujaarter er at kjempetuja har rett toppskudd, fruktpreget lukt, og avlange, eggformede kongler. Hannblomstene er noen mm store, og er plassert helt ytterst på grenene. Hunnblomstene er kongleaktige og litt større, men også de har en nesten usynlig blomsterstand.

Arten kommer fra det vestlige Nord-Amerika. I Norge er den alltid forvillet fra hager og parker, men synes også å spre seg spesielt på Vestlandet, ved Karmøy, Bergen, Ulvik og Kvinnherad (Hordaland),
Førde og Balestrand (Sogn og Fjordane).

Referanser

Eksterne lenker 
 
 Hus, hjem & hage – Tuja
 Urtekilden – Tuja
 Plant for a future - Tuja (engelsk)

Sypressfamilien
Nord-Amerikas flora